
FEDERACIJA BOSNE I HERCEGOVINE					      
                    VRHOVNI SUD 
FEDERACIJE BOSNE I HERCEGOVINE
           Broj: 65 0 P 771213 26 Rev  
           Sarajevo, 10.03.2026. godine


Vrhovni sud Federacije Bosne i Hercegovine u Sarajevu, u vijeću sastavljenom od sudija Emine Hulusija, kao predsjednice vijeća, Adnana Baručije i Zlate Džafić, kao članova vijeća, u pravnoj stvari tužitelja Ljubiše Marković, notara sa sjedištem u Sarajevu, ul. Hamida Dizdara broj 6, koga u revizijskoj fazi postupka zastupa punomoćnica Selma Saka, advokatica iz Sarajeva, protiv tužene Notarske komore Federacije Bosne i Hercegovine, ul. Maršala Tita broj 5/II, Sarajevo, koju zastupa punomoćnik Emir Kapidžić, advokat iz Sarajeva, ul. Maršala Tita broj 50, radi utvrđenja ništavosti, poništenja odluke, utvrđivanja diskriminacije i naknade štete, v.s. 30.000,10 KM, odlučujući o reviziji tužitelja, izjavljenoj protiv presude Kantonalnog suda u Sarajevu broj 65 0 P 771213 22 Gž od 05.11.2025.godine, u sjednici vijeća održanoj 10.03.2026. godine, donio je:

R J E Š E NJ E

[bookmark: _Hlk189566124]	Revizija se usvaja, nižestepene presude ukidaju u pobijanom odbijajućem dijelu primarnog zahtjeva i eventualnog zahtjeva kao i u odluci o troškovima postupka i predmet vraća prvostepenom sudu na ponovno suđenje.
	
O b r a z l o ž e nj e


[bookmark: _Hlk64954640]Prvostepenom presudom Općinskog suda u Sarajevu broj 65 0 P 771213 19 P od 07.10.2021. godine u stavom I odbijen je kao neosnovan primarni tužbeni zahtjev kojim je traženo da sud donese odluku kojom se: 
1. Utvrđuje da je tužena povrijedila tužiteljevo pravo na jednako postupanje tako što je na Skupštini Notarske komore 25.05.2019. godine donijela Odluku o visini obaveznog doprinosa za finansiranje Notarske komore F BiH broj: 1-1808-4/19 godine zbog čega se ta odluka kao protivna Zakonu o zabrani diskriminacije BiH i Zakonu o notarima utvrđuje ništavom.
2. Obavezuje se tužena da tužitelju isplatiti iznos od 23.999,49 KM uplaćen po osnovu ništave odluke iz tačke 1. tužbenog zahtjeva za period od 01.06.2018. godine do 29.02.2020. godine, uz zakonsku zateznu kamatu na svaki pojedinačan mjesečno dospjeli iznos, pobliže označenim u izreci presude.
3. Tužena se obavezuje da radi uklanjanja diskriminacije u roku od 60 dana od dana pravomoćnosti ove presude donose odluku kojom će utvrditi iznos doprinosa za finansiranje Notarske komore, u jednakom nominalnom iznosu za sve notare NK F BiH.
4.  Tužena je dužna tužitelju naknaditi parnične troškove, uz zakonsku zateznu kamatu od dana donošenja ove presude do isplate, u roku od 30 dana. 
Stavom II odbijen je kao neosnovan eventualni tužbeni zahtjev kojim je traženo da sud donese odluku kojom se: 
1. Utvrđuje da je tužena povrijedila tužiočevo pravo na jednako postupanje kada je na Skupštini 25.05.2019. godine donijela Odluku o visini obaveznog doprinosa za finansiranje Notarske komore F BiH broj: 1-1808-4/19 od 25.05.2019. godine, koju je donijela Skupština Notarske komore F BiH, zbog čega se ta Odluka, kao protivna Zakonu o zabrani diskriminacije poništava.
2. Utvrđuje se da je tužena povrijedila tužiteljevo pravo na jednako postupanje donošenjem na Skupštini Notarske komore F BiH Odluke o visini obaveznog doprinosa za finansiranje Notarske komore F BiH broj: 1-1808-4/19 od 25.05.2019. godine, zbog čega se ta odluka kao protivna Zakonu o zabrani diskriminacije BiH i Zakonu o notarima, poništava.
3. Obavezuje se tužena Notarska komora F BiH tužitelju Ljubiši Markoviću isplatiti iznos od 23.999,49 KM uplaćen po ništave odluke iz tačke 1. tužbenog zahtjeva za period od 01.06.2018. godine do 29.02.2020. godine, uz zakonsku zateznu kamatu na svaki pojedinačan mjesečno dospjeli iznos, pobliže označenim u izreci presude.
4. Tužena se obavezuje da radi uklanjanja diskriminacije u roku od 60 dana od dana pravomoćnosti ove presude donose odluku kojom će utvrditi iznos doprinosa za finansiranje Notarske komore, u jednakom nominalnom iznosu za sve notare NK F BiH.
5.  Tužena je dužna tužitelju naknaditi parnične troškove uz zakonsku zateznu kamatu od dana donošenja ove presude do isplate, u roku od 30 dana. 
Stavom trećim izreke naloženo je tužitelju da tuženoj naknadi troškove parničnog postupka u iznosu od 4.933,89 KM u roku od 30 dana, dok je zahtjev tužene za naknadu troškova postupka za iznos od 900,00 KM uvećan za PDV od 17 % odbijen kao neosnovan.
Drugostepenom presudom Kantonalnog suda u Sarajevu broj 65 0 P 771213 22 Gž od 05.11.2025.godine žalba tužitelja je djelimično uvažena, prvostepena presuda ukinuta u dijelu tačke 3. osnovnog i tačke 4. eventalnog tužbenog zahtjeva kojim je odbijen zahtjev tužitelja  da se tužena obavezuje da radi uklanjanja diskriminacije u roku od 60 dana od dana pravomoćnosti ove presude donose odluku kojom će utvrditi iznos doprinosa za finansiranje Notarske komore, u jednakom nominalnom iznosu za sve notare NK F BiH. U preostalom dijelu žalba je odbijena kao neosnovana i prvostepena presuda potvrđena. Odbijen je zahtjev tuženog za naknadu troškova postupka na ime sastava žalbe.

Protiv drugostepene presude reviziju je blagovremeno izjavio tužitelj zbog povrede odredaba parničnog postupka i pogrešne primjene materijalnog prava, s prijedlogom da se revizija usvoji, pobijana presuda preinači i usvoji tužbeni zahtjev ili da se ukine u dijelu u kom je žalba odbijena i prvostepena presuda potvrđena i u tom dijelu predmet vrati na ponovno suđenje. Tužitelj je zatražio trošak sastava revizije iznos od 3.510,00 KM. 

U odgovoru na reviziju, tužena se protivi navodima revizije te predlaže da se ista odbije kao neosnovana uz naknadu troškova sastava odgovora na reviziju iznosa od 2.053,35 KM.

Ispitujući pobijanu presudu u granicama razloga navedenih u reviziji i po službenoj dužnosti u smislu odredbe člana 241. stav 1. Zakona o parničnom postupku („Službene novine Federacije BiH“, broj 53/03, 73/05, 19/06 i 98/15 – dalje: ZPP), ovaj sud je odlučio: 

Revizija je osnovana.

Predmet spora relevantan za revizijsku fazu postupka je primarni zahtjev za zaštitu od diskriminacije (utvrđivanje i otklanjanje diskriminacije, utvrđenje ništavosti Odluke o visini obaveznog doprinosa za finansiranje Notarske komore,te naknada štete). Predmet eventualno kumuliranog tužbenog zahtjeva je zahtjev za zaštitu  od diskriminacije (utvrđivanje i otklanjanje diskriminacije, poništenje Odluke o visini obaveznog doprinosa za finansiranje Notarske komore, te naknada štete).

Odlučujući o predmetnom tužbenom zahtjevu nižestepeni sudovi su utvrdili da je Upravni odbor Notarske Komore FBiH donio Statut NK FBiH (prečišćeni tekst) shodno ovlaštenjima iz člana 23. Statuta NK FBiH broj 3-1940/2010 od 18.09.2010. godine i člana 52 Odluke o izmjenama i dopunama Statuta NK FBiH (usvojen na Skupštini od 21.11.2014. godine) te sačinio prečišćeni tekst Statuta NK FBiH koji predstavlja objedinjavanje i sintezu Statuta sa Odlukom o izmjenama i dopunama Statuta NK FBiH usvojene na Skupštini od 21.11.2014. godine, tako da u cjelini čini jedinstven integralni tekst u formi prečišćenog teksta Statuta. Notarska komora dana 04.09.2018. godine donijela je Izvještaj o općinama u FBiH u kojima nisu imenovani notari broj 3269/18 u 12 općina, i Izvod izvještaja o radu NK FBiH broj 3270/18 za 2017. godinu (broj 1-2014-6/18 od 12.05.2018. godine) usvojen na XXI izvještajnoj sjednici Skupštine u Sarajevu 12.05.2018. godine (koji se odnosi na popunjenost notarskih mjesta u FBiH). Istog datuma tužena je izdala Izvještaj Finansijske službe Notarske komore o prosječno ostvarenim prihodima notarskih ureda po općinama broj 3271/18 za period 01.01. – 31.05.2018. godine. Notarska komora je na svojoj Osnivačkoj skupštini održanoj 02.04.2007. godine usvojila Statut NK između kojih obaveza je propisana i obaveza donošenja kodeksa notarske etike kako bi se rad i ponašanje notara, kao osoba koja vrše javna ovlaštenja u svemu slagala sa normama pravne države. Tužena Notarska komora je dana 12.01.2021. godine donijela Izvještaj broj 02-08-6-4/21 o ispunjavanju obaveza notara prema NK FBiH shodno Odluci tužene od 25.05.2019. godine a prema zahtjevu tužitelja. U navedenom Izvještaju je konstatovano da od 103 notara, 96 notara poštuje Odluku u cijelosti, dok sedam notara ne postupa po Odluci niti dostavlja mjesečne PDV prijave, niti uplaćuju doprinose tuženoj u skladu sa Odlukom. Upravni odbor tužene je u sazivu 2019.-2021.godine na sjednici održanoj dana 28.06.2019. godine, a na osnovu člana 23. Statuta NK F BiH, donio Zaključak u vezi postupanja oko primjene Odluke o doprinosima za finansiranje tužene od 25.05.2019. godine. Tužitelj je od 13.07.2018. godine, pa do 13.05.2019. godine tuženoj na ime obaveznog doprinosa za finansiranje Notarske komore uplaćivao mjesečni iznos od 500,00 KM, nakon čega je uplaćivao različite iznose, i to iznos od 7.375,78 KM od 28.05.2019. godine, iznos od 1.105,57 KM od 07.06.2019. godine, iznos od 830,11 KM od 08.07.2019. godine, iznos od 1.141,09 KM od 08.08.2019. godine, iznos od 1.513,36 KM od 09.09.2019. godine, iznos od 1.702,84 KM od 31.10.2019. godine, iznos od 2.024,23 KM od 06.11.2019. godine, iznos od 1.155,73 KM od 09.12.2019. godine, iznos od 578,81 KM od 07.02.2020. godine, iznos od 1.071,79 KM, od 09.03.2020. godine. Iz iskaza tužitelja proizilazi da je diskriminirajuće da notari koji ostvaruju preko 10.000,00 KM mjesečno prometa i koji moraju da plate dvostruko veći doprinos na iznos preko 10.000,00 KM, a oni sa prometom preko 20.000,00 KM trostruko veći doprinos u odnosu na notare koji ostvaruju manji promet do 10.000,00 KM. Dodao je kako ostvarenje većeg mjesečnog prometa podrazumijeva veće troškove koji se ogledaju u većem broju zaposlenim, materijalnim troškovima prostora, što odluka zanemaruje, čime se materijalni položaj notara sa većim prihodima dodatno otežava i oni dovode u nepovoljniji položaj u odnosu na druge notare. 

Prvostepeni sud odbija tužbeni zahtjev iz razloga što u ovom postupku kao dokaz nije provedena Odluku o visini obaveznog doprinosa za finansiranje Notarske komore FBiH broj 1-1808-4/19 od 25.05.2019. godine – čije se utvrđenje ništavosti, odnosno poništenje traži, tako da taj sud nije bio u mogućnosti sa sigurnošću utvrditi odlučne činjenice na temelju kojih bi udovoljio postavljenom tužbenom zahtjevu tužitelja (kako osnovnom tako i eventualnom). Pritom prvostepeni sud primjenom pravila o teretu dokazivanja nije prihvatio kao dokazanu činjenicu da je Odluka od 25.05.2019. godine ništava, odnosno da se treba poništiti iz razloga što ista nije provedena kao dokaz, pa se logično postavlja pitanje šta se to treba utvrditi ništavim, odnosno poništiti. Prvostepeni sud smatra da se isto reflektuje i na tužbene zahtjeve koji se odnose na utvrđenje diskriminacije, otklanjanje iste i naknadu štete, jer su svi zahtjevi tužitelja u direktnoj vezi sa Odlukom o visini obaveznog doprinosa za finansiranje Notarske komore koja nije predložena da se provede kao dokaz. 

Drugostepeni je sud odbijajući žalbu tužitelja, prihvatio činjenično utvrđenje i pravne zaključke prvostepenog suda.

Tužitelj u reviziji prije svega ističe da je drugostepeni sud počinio povrede odredaba parničnog postupka iz člana 209. stav 1. u vezi sa članom 5., 7., 8., 99. stav 1. i 191. stav 4. ZPP.

Iz sadržaja spisa vidljivo je da je tužitelj u tužbi od 20.06.2019.godine kao dokaz naveo spornu Odluku o visini obaveznog doprinosa za finansiranje Notarske komore koja je i priložena uz tužbu. Dalje iz stanja spisa proizilazi da se tužitelj u preinačenoj tužbi od 15.01.2021.godine pozivao na istu, odnosno zahtijevao utvrđenje ništavosti i poništenje te Odluke. Nadalje proizilazi da je tužitelj na pripremnom ročištu od 10.02.2021. godine ostao u svemu kod tužbe i predložio uvid i čitanjem uplatnica na ime obaveznih doprinosa za finansiranje Notarske komore. Na istom (pripremnom) ročištu tužena je, između ostalog, predložila da se izvede dokaz čitanjem sporne Odluke, s tim da je na glavnoj raspravi koja je održana dana 22.04.2021.godine tužena odustala od izvođenja ovog dokaza a čemu se tužitelj nije protivio, tako da je prvostepeni sud donio rješenje kojim prima na znanje povlačenje prijedloga dokaza uvid i čitanje u spornu Odluku.  

Osnovano revident navodi kako nižestepeni sudovi nisu mogli odbiti zahtjev tužitelja, odnosno isti ocijeniti neosnovanim, u slučaju kada nije izveden dokaz čitanje sporne Odluke. Naime, navedeno pravno shvaćanje nižestepenih sudova je previše formalističko, te zbog toga predstavlja povredu tužiteljevog prava na pristup sudu. U ovom konkretnom slučaju, propuštanje tužitelja predložiti dokaz čitanje Odluke nije od značaja za valjano vođenje ovog postupka i u krajnjoj liniji za presuđenje. To proizilazi, prvenstveno, iz postupaka obiju stranaka tokom cijelog postupka, budući da činjenica da je tužena donijela istu odluku kao i činjenice sadržaja predmetne Odluke te primjene iste nisu ni bile sporne u toku postupka. Osim navedenog sadržaj predmetne Odluke interpretirao je i sam tužitelj u svom iskazu. 

Prema odredbi člana 8. ZPP sud odlučuje, koje će činjenice uzeti kao dokazane, na osnovu slobodne ocjene dokaza, a na temelju savjesne i brižljive ocjene svakog dokaza posebno i svih dokaza zajedno. Prema odredbi člana 123. stav 2. ZPP sud će slobodnom ocjenom dokaza utvrditi činjenice na osnovu kojih će donijeti odluku. Propust nižestepenih sudova da ocijene navedene dokaze utjecali su na pravilnost njihovih odluka, pa je u provedenom postupku ostvarena povreda odredaba parničnog postupka iz člana 209. stav 1. u vezi člana 8. ZPP.

Međutim, po ocjeni ovog revizijskog suda, bez obzira na naprijed izloženu situaciju, kada je tužitelj u svemu ostao kod tužbe u kojoj je predložio izvođenje dokaza čitanjem sporne odluke i kada je ista priložena uz tužbu, te određeno izvođenje iste kao dokaza na prijedlog tužene, od kog dokaza se odustalo na glavnoj raspravi, prvostepeni sud je propustio da u smislu odredbe člana 78. stav 2. ZPP zatraži od stranaka razjašnjenje u vezi sadržaja navedenog dokaza, ovo pogotovo što je u konkretnom predmetu tužitelj ostao u svemu kod tužbe uz koju je priložio dokaz na kojem temelji svoj zahtjev. Okolnost da je tužitelj bio saglasan sa odustankom tužene od izvođenja dokaza nije isključivala obavezu prvostepenog suda postupi po naprijed navedenoj odredbi.

Zbog odustanka tužene od izvođenja dokaza čitanjem predmetne odluke na glavnoj raspravi i neadekvatne reakcije prvostepenog suda, tužitelju je zapravo onemogućeno raspravljanje, pa bi u takvoj situaciji donošenje revizijske odluke o odbijanju tužbenog zahtjeva predstavljalo povredu suštinskog prava tužitelja na saslušanje u postupku i njegovog efektivnog učešća u postupku (čl. 6. st. 1. Evropske konvencije za zaštitu ljudskih prava i osnovnih sloboda i čl. II/3.e) Ustava Bosne i Hercegovine).

 Dakle, da bi se moglo pravilno i zakonito odlučiti u konkretnom slučaju, prvostepeni sud je bio dužan postupiti u skladu sa odredbama članova 78. stav 2. i 81. stav 1. ZPP i otkloniti nastali deficit dokaznih prijedloga tužitelja.

Stoga je valjalo ukinuti nižestepene presude i predmet vratiti prvostepenom sudu na ponovno suđenje (čl. 249. st. 1. ZPP).

U nastavku postupka prvostepeni sud će ocjenom svih izvedenih dokaza utvrditi odlučne činjenice za rješavanje predmetnog spora, a zatim će donijeti novu presudu. 

Ukidanje odluke o glavnoj stvari ima za posljedicu i ukidanje odluke o troškovima parničnog postupka, o kojima će sud ponovo odlučiti uz glavnu stvar, imajući u vidu troškove ranijeg i novog postupka, kao i troškove po reviziji (čl. 397. st. 3. ZPP). 



       Predsjednica vijeća
       Emina Hulusija, s.r.

